CELEX: 62022TN0170
Language: et
Date: 2022-03-31 00:00:00
Title: Kohtuasi T-170/22: 31. märtsil 2022 esitatud hagi – Telefónica de España versus komisjon

23.5.2022   
            
            
               ET
            
            
               Euroopa Liidu Teataja
            
            
               C 207/50
            
         
      31. märtsil 2022 esitatud hagi – Telefónica de España versus komisjon
      (Kohtuasi T-170/22)
      (2022/C 207/66)
      Kohtumenetluse keel: inglise
      
         Pooled
      
      
         Hageja: Telefónica de España, SA (Madrid, Hispaania) (esindajad: advokaat F. González Díaz, P. Stuart, BL, ja advokaat J. Blanco Carol)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa Komisjoni 21. jaanuari 2022. aasta otsus, mis käsitleb hanketeateid DIGIT/A3/PR/2019/RP/010 – Üleeuroopaline valitsusasutuste telemaatiliste teenuste süsteem (TESTA);
               
            
                  —
               
               
                  võtta mis tahes muid meetmeid, mida kohus peab antud asjaoludel asjakohasteks;
               
            
                  —
               
               
                  igal juhul mõista komisjonilt hageja kasuks välja tema kohtukulud ning muud käesoleva hagiga seotud kulud ja kulutused.
               
            
         Väited ja peamised argumendid
      
      Hageja esitab hagi põhjenduseks kuus väidet.
      
                  1.
               
               
                  Esimene väide, et kostja on rikkunud õigusnormi ning teinud fakti- ja hindamisvigu, karistades konsortsiumi (1) selle eest, et see ei esitanud teavet, mida hanketingimustes ei olnud nõutud, mis rikub läbipaistvuse põhimõtet.
               
            
                  2.
               
               
                  Teine väide, et kostja on rikkunud õigusnormi ning teinud fakti- ja hindamisvigu, hindamata pakkumust (2) kooskõlas hanketingimustega, mis rikub läbipaistvuse põhimõtet ja õiguskindluse põhimõtet.
               
            
                  3.
               
               
                  Kolmas väide, et kostja on rikkunud õigusnormi ning teinud fakti- ja hindamisvigu, jättes nimetamata selged ja üheselt mõistetavad hankelepingu sõlmimise kriteeriumid ning jättes esitamata pakkumuse hindamiseks vajaliku teabe, mis rikub läbipaistvuse põhimõtet ja õiguskindluse põhimõtet ning kaitseõigusi.
               
            
                  4.
               
               
                  Neljas väide, et kostja on rikkunud õigusnormi ning teinud fakti- ja hindamisvigu, jättes küsimata selgitusi, kui see on võimalik ja kasulik, mis rikub hea halduse põhimõtet ja õiglase menetluse põhimõtet.
               
            
                  5.
               
               
                  Viies väide, et hankemenetluses esineb hulk ELi õiguse aluspõhimõtete rikkumisi.
               
            
                  6.
               
               
                  Kuues väide, et kostja rikkus õigusnormi, jättes võtmata meetmed, et kaitsta liikmesriikide ELTL artikli 346 tulenevaid huve mitte avaldada teavet, mis on vastuolus nende julgeolekuhuvidega, ning rikkus võrdse kohtlemise põhimõtet.
               
            
         (1)  „Konsortsium“, nagu seda on määratletud hagiavalduses, koosneb hagejast, Telefonica de Españast, ja kahest ülejäänud üksusest.
      
         (2)  „Pakkumuse“ all mõeldakse konsortsiumi hankepakkumust.